
A propaganda fogalma és mai értelmezése a hibrid hadviselésben

Kulcsszavak: befolyásolási műveletek; hibrid fenyegetések; lélektani hadviselés; propagandatörténet; stratégiai kommunikáció
A 2022. február 24-én kitört orosz-ukrán háború alapjában véve változtatja meg Európa képét a biztonságról. Mivel digitálisan is kivételes intenzitással közvetítik a dolgozatom írásának idejében is folyó eseményeket, így szinte szemtanúi lehetünk a második világháború óta bekövetkezetett, Európa legvéresebb fegyveres konfliktusának.
Kutatásomban a befolyásolás és a hibrid műveletek jellegzetességeit vizsgálva célom volt elősegíteni a propaganda, illetve a hibrid hadviselés fogalmainak pontosabb meghatározását, illetve a két jelenség eszköztárának jobb megértését. Az orosz – ukrán háború eseményeit vizsgálva egy esettanulmányt készítettem, tehát empirikus kutatási módszerrel vizsgáltam a kutatási kérdéseimben foglaltakat. Ezen felül módszertani keretként Jacques Ellul Propaganda: The Formation of Men’s Attitudes című művét használtam fel az általa kidolgozott propaganda tipológiára építve, melynek segítségével megállapítottam az egyes típusok háborús propagandához való illeszkedését, illetve levontam a vélt következtetéseket az ukrajnai háború egyes eseményeinek, jellemzőinek példáin keresztül. Az előpropaganda megjelenését és annak jellegzetességeit is vizsgáltam a jelenlegi háború vonatkozásában, mely alapján megállapítottam, hogy jelen van, illetve a háborút megelőző időszakban is jelen volt az előpropaganda, illetve annak mindhárom fő eleme, amelyeket mindkét fél felhasznált a célközönségük befolyásolása érdekében.
Összességében kijelenthettem, hogy a hibrid hadviselés, azon belül is a befolyásolási tevékenységek az orosz – ukrán háborúban jelen vannak. Mindkét fél kiveszi a saját részét ezen műveletekben. Különböző nézőpontjaik globális terjesztése által propagandatevékenységeik teret kapnak az információs- és kognitív dimenzióban egyaránt. A propaganda azon új eleme, mely kifejezetten ezen háborúra vonatkozóan szembetűnő, az a befolyásolás modern technológiákra épülő módszerei. A közösségi média által idézett közlési csatorna ugyanis lehetővé teszi a valós internethasználó személyek folyamatos monitorozását, figyelését. Ezzel a célzott üzenetek hatása növelhető, emellett az agitáció, vagyis a fokozott érzelmi állapot előidézhető, így kognitív szinten képes az egységes attitűd kialakítására a propagandista. Ezen tényezők alapján tehát megállapítottam, hogy a propaganda eszközeit és alkalmazását tekintve is változott. Ezen „változó” propaganda fogalom pedig a mai hibrid műveletek felfogásába is elhelyezhető.



